Μήνυμα αποφασιστικότητας της κυβέρνησης και του ίδιου να βγάλει τη χώρα από τα μνημόνια, στέλνει ο Αλέξης Τσίπρας, ορίζοντάς το ως προσωπικό του στοίχημα και δίνοντας το στίγμα της «επόμενης μέρας», με δηλώσεις του σε δύο κυριακάτικες εφημερίδες.

Στον απόηχο των θετικών στοιχείων που δημοσιοποιήθηκαν τις τελευταίες ημέρες για τα πλεονάσματα (ΕΛΣΤΑΤ, αναθεωρημένες προβλέψεις ΔΝΤ), ο πρωθυπουργός σημειώνει ότι «διαψεύσαμε τις Κασσάνδρες», ότι «η κυβέρνηση μιλάει πια με τα έργα της», για να υπογραμμίσει πως «έχουμε πια μπροστά μας ανοιχτό ορίζοντα διετίας».

Συγκεκριμένα, σε δηλώσεις του ο Αλέξης Τσίπρας σημειώνει: «Προσωπικό μου στοίχημα είναι η κυβέρνηση αυτή να βγάλει τη χώρα από τα μνημόνια. Το αποτέλεσμα του 2016 εξουδετέρωσε Σόιμπλε και ΔΝΤ. Αφήσαμε άφωνη την Ευρώπη. Έχουμε πια μπροστά μας ανοιχτό ορίζοντα διετίας. Η Ελλάδα έδειξε ότι μπορεί».

«Διαψεύσαμε τις Κασσάνδρες. Μιλάμε πια με τα έργα μας. Η καταστροφολογία είναι πλέον γραφική», τονίζει σε άλλη δήλωση του.

(Πηγή: ΣΚΑΙ, ΑΠΕ -ΜΠΕ)